Teist suve järjest Riias toimuvad suurejoonelised suvised BMX- ja rulavõistlused on pühendatud Eesti Vabariigi 100. juubelile ning on pealtvaatajatele tasuta. Võistlused toimuvad tänavu tänavastiilis, kasutades selleks Barona uhiuut ning tipptasemel tänavaelementidega (trepid, käsipuud jne) betoonist rulaparki.

Kvalifikatsioonides osales kokku 39 BMX-ratturit ja 31 rulatajat 19 riigist, tehes sellest ühe olulisima ja kõrgeima tasemega oma ala võistluse sel suvel kogu Euroopas. Kaugematest tulijatest olid esindatud näiteks USA, Argentina, Costa Rica ja Brasiilia sportlased. Finaalide favoriitidena võistlevad rulas Jegor Kaldikov Venemaalt ning BMX-is Courage Adams Hispaaniast.

Eestist oli Riiga võistlema sõitnud kuus rulatajat, kellest pääses mitte üksnes ainsa eestlasena, vaid lausa ainsa Baltimaade esindajana rulafinaali end 7. kohale sõitnud ning järjepidevalt Eesti parimaks rulatajaks tunnistatud 26-aastane tartlane Aleksandr Tubin. Eestlastest said tulemuse kirja veel Kristo Õismets (14. koht), Meelis Erm (21. koht), Romario Siimer (22. koht), Jarmo Kangro (29. koht) ja Rain Lindemann (31. koht).

BMX-is näitasid oma jõudsalt arenevaid oskusi Eesti trikiratta tõusvad tähed, kes olid ühtlasi võistluse ühed noorimad: 18-aastane Martti Lainevool (30. koht) ja 16-aastane Chris Patrick Tilk (32. koht).